
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е 
№ РП-69-19-009
Днес, 20.02.2019 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Пламен Георгиев
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ 01/С-69/05.02.2019г.
Сигналът е против Л.И.М. – директор на СУ „***“, град С.
По същество, в сигнала се съдържат твърдения за това, че като директор на СУ „***“ в град С., М. системно е извършвала финансови нарушения и е назначавала свои роднини в училището. Извършените ремонти на училището са осъществени от нейния брат, чичо и братовчеди.
Към сигнала не са приложени доказателства.
Служебно е извършена справка в Регистъра на институциите в системата на предучилищното и училищното образование на Министерство на образованието и науката (МОН) и в електронната страница на СУ „***“, град С.
От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени три имена, адрес за кореспонденция и е подписан.
От извършената справка в Регистъра на институциите в системата на предучилищното и училищното образование на МОН и в електронната страница на СУ „***“, град С. е установено, че СУ „***“, град С. е общинско училище, а негов директор е Л.И.М.
При така установената фактическа обстановка Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
От събраните доказателства по преписката се установи, че Л.И.М. е директор на Средно училище „***“, град С. В това си качество, същата не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Заеманата от нея длъжност попада в обхвата на разпоредбата на §2, ал.1, т.3 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избора или назначаването.
Предвид гореизложеното, на основание чл.27, ал.2, т.6 от АПК,във връзка с чл.6, ал.1, и чл.47, ал.5 във връзка с §2, ал.5 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,
Р Е Ш И:
ПРЕКРАТЯВА производството по сигнал с рег. № ЦУ 01/С-69/05.02.2019 г. против Л.И.М., в качеството й на директор на Средно училище „***“, град С.
ПРЕПРАЩА сигнал с рег № ЦУ 01/С-69/05.02.2019г. на КПКОНПИ по компетентност на началника на Регионално управление по образованието – С. област.
След приключване на проверката по сигнала началникът на Регионално управление по образованието – С. област следва да уведоми КПКОНПИ за резултата от същата.
Препис от решението да се изпрати ведно с цялата административна преписка на Окръжна прокуратура С., с оглед преценка за реализиране на правомощията й по чл.76, ал.2 от ЗПКОНПИ.
КОМИСИЯ:
Председател………………………………/Пламен Георгиев/
Заместник - председател:………………/Антон Славчев/
Член:………………………………../Антоанета Цонкова/
Член:…………………………………..../ Пламен Йоцов /
Член:…………………………………..../Силвия Къдрева/

